SKRIFTLIG FORESPØRGSEL E-2202/01

af María Ayuso González (PPE-DE) til Kommissionen

(23. juli 2001)

Om: EU-initiativet vedrørende udvikling af landdistrikterne - Leader+

I Castilla-La Mancha i Spanien findes der i dag en lokal aktionsgruppe - Asociación Concejo de la Mancomunidad de Cabañeros - bestående af 11 kommuner i et klart afgrænset naturligt område. Denne lokale aktionsgruppe blev dannet på grundlag af de naturlige bånd mellem kommunerne i det pågældende område, og den opfylder repræsentativitetskravene i Leader+. Den har endvidere været ansvarlig for forvaltningen af et Leader II-projekt, og dens mål omfatter bl.a. integrering af kvinder i samfundsstrukturerne.

I Kommissionens meddelelse til medlemsstaterne af 14. april 2000(1) hedder det bl.a., at kunstige områdeinddelinger, der ikke er sammenhængende, under ingen omstændigheder tages i betragtning.

Kan Kommissionen på denne baggrund besvare følgende spørgsmål:

1. Kan regionalregeringen nægte landsbyen Los Navalucillos at deltage i ovennævnte lokale aktionsgruppe med den begrundelse, at den er beliggende i en anden provins end de øvrige kommuner til trods for, at den indgår i det naturlige område, hvor den lokale aktionsgruppe er hjemmehørende, samt i Cabañeros-nationalparken (som de fleste af aktionsgruppens øvrige landsbyer også hører ind under)?

2. Er det ønskværdigt, at en regionalregering forsøger at etablere en ny lokal aktionsgruppe, hvor den samler tre helt klart forskellige områder og nogle landsbyer, der historisk set tilhører andre områder?

(1) EFT C 139 af 18.5.2000, s. 5.

Samlet svar afgivet på Kommissionens vegne af Franz Fischler på skriftlige forespørgsler E-2201/01, E-2202/01 og E-2203/01

(5. september 2001)

Det ærede medlem stiller Kommissionen en række spørgsmål om EU-initiativet, der sammenkæder foranstaltninger til udvikling af økonomien i landdistrikterne - (Leader+), og især om dets anvendelse i den selvstyrende region Castilla-La Mancha. Spørgsmålene drejer sig især om, hvorvidt regionalregeringen for den selvstyrende region Castilla-La Mancha er beføjet til at træffe afgørelse om og fastlægge en særlig strategi for udvikling af landdistrikterne inden for rammerne af Leader+ i betragtning af, at det er de lokale aktører, der søges mobiliseret ved hjælp af dette initiativ.

Der skal derfor gøres opmærksom på nogle af de vigtigste elementer i Kommissionens meddelelse til medlemsstaterne af 14. april 2000(1) om retningslinjer for EU-initiativet vedrørende udvikling af landdistrikterne - (Leader+) for perioden 2000-2006.

Formålet med initiativet er at tilskynde aktørerne i landdistrikterne til at se på, hvilket potentiale deres område har på længere sigt, og det supplerer mainstream-programmerne, som hører ind under Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2) (punkt 8 i meddelelsen). Ifølge det er det klart, at det er medlemmerne af den lokale aktionsgruppe (LAG), der skal fastlægge og iværksætte en udviklingsstrategi for deres område (punkt 12 i meddelelsen).

På samme måde skal de enkelte medlemsstater ifølge punkt 1 Integrerede pilotstrategier for udvikling af landdistrikterne (punkt 14 i meddelelsen) afhængigt af de særlige forhold, der gør sig gældende for deres landdistrikter, opstille kriterier for udvælgelse, ved indkaldelse af forslag, af udviklingsplaner udarbejdet af LAG.

I henhold til den metode, der beskrives i Kommissionens meddelelse om retningslinjer, den såkaldte bottom up-metode, skal aktionsområdet i alle tilfælde fastlægges af de grupper, der dannes. Principielt skal enhver potentiel LAG, der opfylder ovennævnte almindelige betingelser, kunne deltage i indkaldelsen af forslag og udvælgelsen.

Selv om Leader+ er fortsættelsen af EU-initiativerne Leader I og Leader II, er der ingen LAG, der fandtes under Leader II, som automatisk har ret til at fortsætte aktionen under Leader+. Tværtimod foretrækker Kommissionen principielt nye grupper, der anvender Leader-metoden på nye områder. Dette udelukker dog ikke, at der kan oprettes nye grupper, der dækker større områder, end de gamle grupper gjorde.

I dette tilfælde, hvor det ærede medlem nævner nogle bestemte kommuner i Castilla-La Mancha, er det altså ikke Kommissionens opgave at udtale sig om, hvorvidt en bestemt kommune høre til den ene eller den anden LAG's område, men snarere at kontrollere, om betingelserne i meddelelsen er opfyldt. Det samme gælder også den LAG, som det ærede medlem henviser til, Asociación Concejo de Mancomunidad de Cabañeros, med hensyn til hvilken det viser sig, at resultaterne i naturparken Cabañeros er velkendt af Kommissionens tjenestegrene.

Programmet Leader+ for den selvstyrende region Castilla-La Mancha er blevet forelagt inden for de frister, som de spanske myndigheder har fastsat. Kommissionen har fremsat bemærkninger, hvoraf nogle vedrører afgrænsningen af området og den måde, grupperne udvælges på. Der blev fremlagt et revideret program den 16. juli 2001, hvor de indføjede rettelser nu garanterer, at målene i meddelelsen overholdes, hvorved vejen er banet for, at Kommissionen kan godkende det.

(1) EFT C 139 af 18.5.2000.

(2) EFT C 160 af 26.6.1999.